# METODICKÉ USMERNENIE HLAVNÉHO ODBORNÍKA PRE ODBOR ZUBNÉHO LEKÁRSTVA PRE POSKYTOVANIE ZDRAVOTNEJ STAROSLTIVOSTI

# V SÚVISLOSTI S OCHORENÍM  COVID – 19

# aktualizácia dňa 11. 4. 2022

## Publikované v súlade s uznesením vlády Slovenskej republiky č. 111 z 11. marca 2020 vydaného z dôvodu vyhlásenia mimoriadnej situácie v súvislosti s ohrozením verejného zdravia II. stupňa z dôvodu ochorenia COVID-19 spôsobeným korona vírusom SARS-CoV-2 na území Slovenskej republiky

1. Zubný lekár poskytuje telefonickú podporu, manažment, vyšetrenie a ošetrenie pacienta počas štandardných ordinačných hodín schválených príslušným VÚC pre ambulanciu zubného lekárstva (ďalej len „ambulancia“). Postupuje v súlade s aktuálnym znením vyhlášok Úradu verejného zdravotníctva Slovenskej republiky a regionálnych úradov verejného zdravotníctva a platným štandardným, preventívno-diagnosticko-terapeutickým postupom pre COVID-19. Na dennej báze sleduje vyhlášky, usmernenia, rozhodnutia a pokyny Úradu verejného zdravotníctva Slovenskej republiky, Ministerstva zdravotníctva Slovenskej republiky (ďalej len „MZ SR“), orgánov samosprávy a hlavného odborníka MZ SR pre odbor zubné lekárstvo.
2. Pre účely týchto opatrení sú definované nasledovné kategórie pacientov:
	1. Zdravý pacient bez známok respiračného ochorenia – pacient COVID-19 negatívny: každá zdravá osoba alebo osoba bez respiračného ochorenia (príznaky chrípky, bolesti hrdla, zvýšená telesná teplota).
	2. Možný prípad ochorenia COVID- 19: Každá osoba, ktorá spĺňa klinické kritériá.
	3. Pravdepodobný prípad ochorenia COVID -19: každá osoba, ktorá spĺňa klinické kritériá, má epidemiologickú súvislosť alebo každá osoba, ktorá spĺňa diagnostické kritériá.
	4. Potvrdený prípad ochorenia COVID-19: každá osoba, ktorá spĺňa laboratórne kritériá.

 2.5. Kontakt pacienta s pozitívnou osobou na ochorenia COVID-19[[1]](#footnote-1)):

 - **Úzky kontakt s pozitívnou osobou** na ochorenie COVID-19,

- **Bežný kontakt s pozitívnou osobou** na ochorenie COVID-19 **s klinickými príznakmi**,

 - **Bežný kontakt s pozitívnou osobou** na ochorenie COVID-19 **bez klinických príznakov, ak má domácu izoláciu nariadenú príslušným RÚVZ**,

 - **Príchod z niektorých krajín** podľa aktuálnej úpravy.

## OŠETRENIE Zdravého pacienta bez známok respiračného ochorenia

* 1. POŽIADAVKY NA PACIENTA PRED VYŠETRENÍM
* pacient sa na ošetrenie objedná telefonicky alebo e-mailom,
* pri vstupe do zdravotníckeho zariadenia pacient musí mať na tvári rúško,
* pacient si pri vstupe do zdravotníckeho zariadenia dezinfikuje ruky vhodným dezinfekčným prípravkom,
* zdravotnícky pracovník zubnej ambulanciu musí mať vždy prehľad, ktoré osoby v danom momente boli v čakárni. Ideálne, ak je v čakárni iba jedna osoba,
* zdravotnícky pracovník v zubnej ambulancii musí mať na tvári ochranné rúško, ideálne respirátor a ochranné rukavice.
	1. POSTUP PRED VYŠETRENÍM A OŠETRENÍM PACIENTA

Ošetrujúci zubný lekár alebo poverený zdravotnícky pracovník preverí podozrenie na ochorenie COVID-19:

* meraním telesnej teploty bezkontaktným teplomerom,
* anamnestickým rozhovorom, ktorý je vhodné podoprieť čestným vyhlásením pacienta s podpisom pacienta,
* podľa zváženia zubného lekára antigénovým testom, ktorý indikuje a realizuje zubný lekár,
* z epidemiologických dôvodov je nevyhnutné eliminovať vzájomný kontakt pacientov v ambulancii. Ak to situácia umožňuje, čakáreň je pre pacienta uzavretá a pacient príde len po predchádzajúcom telefonickom vyzvaní z auta, alebo vonkajších priestorov. V čakárni sa zdržuje minimálny počet osôb. Je vhodné po každom pacientovi zvýšiť frekvenciu dekontaminácie aplikáciou dezinfekčného prostriedku (najmä na kľučky), aby sa zabránilo krížovej expozícii cez kľučky.
* V ambulancii zubného lekára pracuje nevyhnutný počet zamestnancov potrebný pre daný výkon.
* Zdravotnícki pracovníci ambulancie dodržiavajú pri prevádzke ambulancie dôslednú hygienu a častejšiu dezinfekciu. Odporúča sa používanie oxidačných prostriedkov a prostriedkov, ktoré znižujú povrchové napätie hydrofóbnych materiálov. K opakovanej kontaminácii dochádza kontaktom rukami najmä klávesnice počítača, kľučky na oknách, kľučky na autokláve /sterilizátore, ktoré je nutné dezinfikovať po každom pacientovi a na záver ordinačných hodín. Je potrebné pravidelne vetrať pred začiatkom ordinovania a medzi jednotlivými zákrokmi. Medzi jednotlivými zákrokmi je potrebné dezinfikovať povrchy, v prípade predpokladu kontaminácie aerosólom je vhodné použiť germicídny žiarič (najskôr dezinfekcia + germicid = spolu účinkovať). Z čakárne sú odstránené časopisy a iné predmety, ktoré môžu spôsobiť kontamináciu.
	1. POSTUP PRI OŠETROVANÍ PACIENTA
* Ošetrujúci zubný lekár a asistujúca sestra alebo zubný asistent si pravidelne umývajú ruky umývacou emulziou a teplou až horúcou vodou, najmenej 20 sekúnd, s následnou dezinfekciou prostriedkom na báze alkoholu. Ruky je dôležité umývať pred vyšetrením/ošetrením pacienta, predtým ako si natiahne rukavice a po ukončení ošetrenia pacienta.
* Ošetrujúci zubný lekár a asistujúca sestra alebo zubný asistent sú vybavení osobnými ochrannými, pracovnými pomôckami (ďalej len „OOPP“) vhodnými na zabránenie expozícii kvapôčkovej respiračnej infekcie, prenášanej aerosólom. Tieto OOPP pre zdravotníckych pracovníkov predstavujú predstavujú:
	+ ochranné rúško normy minimálne FFP2,
	+ okuliare s bočnicami a / alebo celotvárový, priehľadný štít,
	+ ochranná pokrývka hlavy,
	+ jednorazové rukavice,
	+ osobné predmety ako hodinky, prstene, retiazky, náramky je nutné odložiť mimo miestnosť, v ktorej sú vykonávané zákroky,
	+ je potrebné dôsledne separovať infekčný odpad v zmysle prevádzkového poriadku.
	1. INDIKÁCIE ZUBNOLEKÁRSKEHO OŠETRENIA v podmienkach zubnej ambulancie.
* Odporúča sa obmedziť používanie prístrojov, ktoré vytvárajú pri ošetrení aerosól. Uprednostňujeme použitie vysokootáčkového otáčkového mikromotorového násadca s chladením vodou bez vzduchu, aby nedochádzalo k tvorbe kvapôčky a aerosólu. Pri použití vysokorýchlostného násadca sa odporúča použiť koferdam, ktorý znižuje riziko prenosu infekcie. Asistujúci zdravotnícky pracovník aktívne odsáva. Použitie veľkých odsávačov znižuje tvorbu kvapôčok a aerosólu. Pacienta inštalujeme do vhodnej polohy, aby sme zabránili provokácii kašlania.
* Pred ošetrením je vhodné na začiatku zákroku nechať pacienta vypláchnuť dutinu ústnu roztokom 1 % peroxidu vodíka.
* Zubný lekár indikuje všetky preventívne, diagnostické a terapeutické zubno-lekárske výkony v rámci svojho odborného zamerania.

## POSTUP PRE RIEŠENIE PACIENTA AKO PRAVDEPODOBNÝ PRÍPAD V SÚVISLOSTI S OCHORENÍM COVID-19

Pacient telefonicky žiada o vyšetrenie alebo konzultáciu.

V prípade odkladného stavu v ústnej dutine, telefonicky poučí pacienta a odporúča kontaktovať zubnú ambulanciu telefonicky alebo e-mailom po negatívnom laboratórnom výsledku na ochorenie COVID-19.

Zubný lekár pacienta poučí, aby zostal doma, izoloval sa od ostatných členov rodiny. Poučí pacienta, aby kontaktoval príslušného všeobecného lekára pre dospelých alebo všeobecného lekára pre deti a dorast a následne títo preberajú starostlivosť.

V prípade akútneho problému v ústnej dutine, zubný lekár manažuje svojho pacienta do zubnej ambulancie.

Požiadavky na pacienta s akútnym stavom vyžadujúcim zubno-lekárske ošetrenie:

* pacient sa na ošetrenie objedná telefonicky alebo e-mailom.
* pri vstupe do zdravotníckeho zariadenia pacient musí mať na tvári respirátor,
* pacient si pri vstupe do zdravotníckeho zariadenia dezinfikuje ruky dezinfekčným prípravkom s obsahom alkoholu,
* zdravotnícky pracovník zubnej ambulancie musí zabezpečiť, aby v čakárni bola iba jedna osoba.
	1. POSTUP PRED VYŠETRENÍM A OŠETRENÍM AKÚTNEHO PACIENTA

Ošetrujúci zubný lekár alebo poverený zdravotnícky pracovník preverí podozrenie na ochorenie COVID-19:

* meraním telesnej teploty bezkontaktným teplomerom,
* anamnestickým rozhovorom, ktorý je podopretý čestným vyhlásením pacienta,
	+ v prípade potreby vyšetrením pacienta antigénovým testom priamo v ambulancii zubného lekára,
	+ z epidemiologických dôvodov je nevyhnutné eliminovať vzájomný kontakt pacientov v ambulancii. Ak to situácia umožňuje, čakáreň je pre pacienta uzavretá a pacient príde len po predchádzajúcom telefonickom vyzvaní z auta, alebo vonkajších priestorov. Je vhodné po každom pacientovi zvýšiť frekvenciu dekontaminácie,
	+ v ambulancii zubného lekára pracuje nevyhnutný počet zamestnancov potrebný pre daný výkon obmedzený na minimum,
	+ zdravotnícky pracovník ambulancie dodržiava pri prevádzke ambulancie dôslednú hygienu a častejšiu dezinfekciu. Odporúča sa používanie oxidačných prostriedkov a prostriedkov, ktoré znižujú povrchové napätie hydrofóbnych materiálov.

4.2. POSTUP PRI OŠETROVANÍ PACIENTA

* Pravidelné umývanie rúk umývacou emulziou a teplou až horúcou vodou, najmenej 20 sekúnd, s následnou dezinfekciou prostriedkom na báze alkoholu. Ruky je dôležité umývať pred vyšetrením/ošetrením pacienta, predtým ako si natiahne rukavice a po ukončení ošetrenia pacienta.
* Ošetrujúci zubný lekár a asistujúca sestra alebo zubný asistent sú vybavení osobnými ochrannými, pracovnými pomôckami vhodnými na zabránenie expozícii kvapôčkovej respiračnej infekcie, prenášanej aerosólom. Tieto OOPP pre zdravotníckych pracovníkov predstavujú:
	+ ochranné rúško minimálne FFP3. Pokiaľ ošetrujúci zubný lekár disponuje maskou normy s výdychovým ventilom, túto je potrebné ešte prekryť chirurgickým  rúškom, aby sa minimalizovalo riziko potenciálnej kontaminácie ovzdušia, v prípade, že by bol zubný lekár asymptomatický nosič vírusu SARS-CoV-II. Tvárové ochlpenie u mužov je potrebné upraviť tak, aby dýchacia maska správne tesnila. Je potrebné klásť dôraz na správnu tesnosť masky a obmedziť dotyk s vonkajšou stranou masky,
	+ okuliare s bočnicami a / alebo celotvárový, priehľadný štít,
	+ ochranná pokrývka hlavy,
	+ jednorazový ochranný odev (overal),
	+ jednorazové rukavice, návleky na nohy,
	+ osobné predmety ako hodinky, prstene, retiazky, náramky je nutné odložiť mimo miestnosť, v ktorej sú vykonávané zákroky,
	+ je potrebné dôsledne separovať infekčný odpad v zmysle prevádzkového poriadku,
	+ automatizovať obliekanie a vyzliekanie ochranných pomôcok a vopred o tom zaškoliť všetkých pracovníkov. Inštruktážne video je k dispozícii na nižšie uvedenom linku:

[https://www.standardnepostupy.sk/prevencia-](https://www.standardnepostupy.sk/prevencia)[a-oopp/.](https://www.standardnepostupy.sk/prevencia-a-oopp/)

 4.3. INDIKÁCIE NEODKLADNÉHO ZUBNOLEKÁRSKEHO OŠETRENIA v podmienkach zubnej ambulancie:

* Pacientov vždy objednávame ako posledných v poradí.
* Odporúča sa obmedziť používanie prístrojov, ktoré vytvárajú pri ošetrení aerosól (turbínová vŕtačka, ultrazvukové nástroje, pieskovače).
* Pred ošetrením je vhodné na začiatku zákroku nechať pacienta vypláchnuť dutinu ústnu roztokom 1 % peroxidu vodíka. Následne je vhodné prekryť tvár operačnou plachtou s otvorom na ústa pre zabránenie prenosu kvapôčok a aerosólu pri dýchaní nosom.
	+ 1. ZUBNÝ KAZ/ preparácia tvrdých zubných tkanív – odporúčame použitie vysokootáčkového mikromotorového násadca s chladením vodou bez vzduchu, aby nedochádzalo k tvorbe kvapôčky a aerosólu. Pri použití vysokorýchlostného násadca odporúča sa použiť koferdam, ktorý znižuje riziko prenosu infekcie. Asistujúci aktívne odsáva. Použitie veľkých odsávačov znižuje tvorbu kvapôčok a aerosólu. Pacienta inštalujeme do vhodnej polohy, aby sme zabránili provokácii kašlania.
		2. AKÚTNE LÉZIE NA ÚSTNYCH SLIZNCIACH – erózie, vredy, kandidóza – liečba je nevyhnutná.
		3. EXTRAKCIA ZUBA: Pri extrakcii podľa možnosti volíme manuálne chirurgické nástroje.
		4. ENDODONTICKÉ OŠETRENIE: odporúča sa použiť koferdam.
		5. RTG VYŠETRENIE: intraorálne röntgenové vyšetrenie môže vyvolať kašeľ a zvýšiť sekréciu slín, preto je nutné jeho indikáciu zvážiť. Extraorálne rtg metódy sú vhodnou alternatívou.

## POSTUP PRE RIEŠENIE COVID-19 POTVRDENÉHO PACIENTA

Pacient liečený pre vírusové ochorenie COVID-19 je:

1. v domácej liečbe – starostlivosti alebo
2. hospitalizovaný na lôžkovom oddelení nemocnice.

V prípade pacienta v domácej starostlivosti s akútnym problémom v ústnej dutine:

* 1. Pacient telefonicky alebo emailom kontaktuje zubného lekára, ktorý na základe symptómov posúdi či stav vyžaduje neodkladnú terapiu alebo ide o odkladný stav.
	2. V prípade odkladného stavu v ústnej dutine, zubný lekár telefonicky poučí pacienta a odporúča kontaktovať zubnú ambulanciu telefonicky alebo mailom po negatívnom laboratórnom výsledku na COVID-19.
	3. V prípade akútneho stavu zubný lekár manažuje svojho pacienta a zabezpečí jeho zubno-lekárske ošetrenie.
	4. V prípade vzniku abscesu alebo iného stavu, ktorý vyžaduje liečbu na špecializovanom pracovisku Klinky stomatológie a maxilofaciálnej chirurgie, zubný lekár odošle pacienta po predchádzajúcom telefonickom oznámení klinike.
	5. V prípade pacienta hospitalizovaného pre COVID-19 ošetrenie zabezpečí v rámci komplexnej starostlivosti príslušné zdravotnícke zariadenie.
1. **POVINNOSTI POSKYTOVATEĽA**

Štatutárny zástupca zdravotníckeho zariadenia zabezpečí zaškolenie zdravotníckych pracovníkov a ostatného personálu zubnej ambulancie s nácvikom konkrétneho postupu pri ošetrovaní pacienta v súlade so štandardnými postupmi zverejnenými na web stránke MZ SR a ÚVZ SR

* Zdravotnícki pracovníci, ktorí majú ochorenie podobné chrípke (akútne respiračné ochorenie, horúčka s kašľom alebo bolesť v krku, bolesti svalov) by nemali nastúpiť do práce bez negatívneho antigénového testu.
* Zdravotnícki pracovníci, ktorí majú ťažkosti s dýchaním alebo dýchavičnosťou alebo sa považujú za vážne chorých, okamžite vyhľadajú lekársku pomoc – postup v zmysle Odborného usmernenia Hlavného hygienika SR.
* Zdravotnícki pracovníci, ktorí boli v úzkom kontakte s osobou COVID-19 pozitívnou sa riadia vyhláškami ÚVZ SR/ RÚVZ a stanovenými usmerneniami lekárov všeobecnej zdravotnej starostlivosti.
1. ) [**Usmernenie lekárov všeobecnej zdravotnej starostlivosti s vykazovaním ošetrovného a nemocenského v súvislosti s ochorením, kontaktom (izoláciou/karanténou) alebo špecifickou okolnosťou (zatvorenia definovaných zariadení) súvisiacou pri ochorení COVID-19 v Slovenskej republike**](https://www.health.gov.sk/Zdroje?/Sources/Covid-19/Dokumenty/usmernenie-lekarov-VZS-nemocenske-covid-19.pdf) **- Aktualizované  21. marca 2022.** [↑](#footnote-ref-1)